b'\n_START_ARTICLE_\nNordre Lindeberg g\xc3\xa5rd\n_START_PARAGRAPH_\nNordre Lindeberg g\xc3\xa5rd, ogs\xc3\xa5 kjent som 4H-g\xc3\xa5rden, ligger p\xc3\xa5 Lindeberg i bydel Alna i Oslo. G\xc3\xa5rden eies av Oslo kommune, drives av Bymilj\xc3\xb8etaten, og har status som bes\xc3\xb8ksg\xc3\xa5rd._NEWLINE_G\xc3\xa5rden har opprinnelse fra middelalderen. Den var kirkegods driftet under Nonneseter kloster inntil reformasjonen hvor driften ble tatt over av kronen og senere solgt. Fra 1749 var g\xc3\xa5rden eid av b\xc3\xb8nder. Deler av hovedhuset er trolig fra 1700-tallet. Det var da et enetasjes bygg med svalgang. En ny etasje ble senere bygget p\xc3\xa5, f\xc3\xb8r bygget midt p\xc3\xa5 1800-tallet ble utvidet. Den nye l\xc3\xa5ven ble bygget i 1997. _NEWLINE_Drabantbyenes utbygging p\xc3\xa5 1960- og 1970-tallet tok over deler av g\xc3\xa5rdens arealer. I 1979 ble g\xc3\xa5rden drevet av ungdomsorganisasjonen, 4H-klubben og Oslo kommune. Den ble med det Norges f\xc3\xb8rste 4H-g\xc3\xa5rd. Fra 1988 tok Bydel Furuset over deler av driften p\xc3\xa5 vegne av Oslo kommune. Bydelens logo var et stilisert bilde av t\xc3\xa5rnet p\xc3\xa5 Nordre Lindeberg g\xc3\xa5rd.'